Diari Oficial de la Generalitat Valenciana


Sumari del DOGV 6764, del 30-04-2012 (2012/3705)

RESOLUCIÓ de 17 d'abril de 2012, de la Subsecretaria de la Conselleria d'Educació, Formació i Ocupació, per la qual es convoca el procediment d'adjudicació de llocs de treball en comissió de servicis, durant el curs 2012-2013, per a catedràtics i professors d'ensenyança secundària, professors tècnics de formació professional i funcionaris docents que impartixen ensenyances de règim especial, en centres públics docents no universitaris dependents de la Generalitat i per a catedràtics i professors d'ensenyança secundària en centres públics de formació de persones adultes dependents de la Generalitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6764

Data del DOGV
:   30-04-2012

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2012/3705


Data del document
:   17-04-2012

Organisme emissor
:   Conselleria d'Educació, Formació i Ocupació

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 17 d'abril de 2012, de la Subsecretaria de la Conselleria d'Educació, Formació i Ocupació, per la qual es convoca el procediment d'adjudicació de llocs de treball en comissió de servicis, durant el curs 2012-2013, per a catedràtics i professors d'ensenyança secundària, professors tècnics de formació professional i funcionaris docents que impartixen ensenyances de règim especial, en centres públics docents no universitaris dependents de la Generalitat i per a catedràtics i professors d'ensenyança secundària en centres públics de formació de persones adultes dependents de la Generalitat. [2012/3705]
La mobilitat del professorat dels nivells no universitaris es regix pel sistema de concurs de trasllats. No obstant això, la normativa vigent possibilita que de forma extraordinària puguen concedir-se, amb caràcter anual, comissions de servicis a petició de l'interessat.
Per això, la present convocatòria de comissions de servicis té com a finalitat establir un procediment d'adscripció, amb caràcter temporal, a un lloc de treball per a aquells catedràtics i professors d'ensenyança secundària, professors tècnics de formació professional i funcionaris docents que impartixen ensenyances de règim especial, en centres públics docents no universitaris dependents de la Generalitat i per a catedràtics i professors d'ensenyança secundària en centres públics de formació de persones adultes dependents de la Generalitat que així ho sol·liciten per tal com es donen certes causes establertes en la present convocatòria. Així doncs, per mitjà de l'anomenada figura de provisió, descrita en la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana (DOCV núm. 6310, de 14.07.2010), i en el Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre funcionaris dels cossos docents previstos en la Llei Orgànica 2/2006, de 3 de maig, d'Educació, i d'altres procediments de provisió de places a cobrir per estos (BOE núm. 263, de 30.10.2010), els professors dels cossos mencionats podran, amb caràcter excepcional, ser adscrits en comissió de servicis a llocs de treball de centres públics dependents de la Generalitat durant el curs 2012-2013.
En virtut del que s'exposa, i fent ús de les atribucions conferides per l'article 20 del Decret 98/2011, de 26 d'agost, del Consell, pel qual s'aprova el Reglament Orgànic i Funcional de la Conselleria d'Educació, Formació i Ocupació (DOCV núm. 6597, de 30 d'agost de 2011), esta Subsecretaria ha resolt regular la present convocatòria, d'acord amb les bases següents:
Primera. Objecte
És objecte d'esta resolució establir el procediment per a la concessió de comissions de servicis a funcionaris de carrera amb destinació definitiva dels cossos de catedràtics d'ensenyança secundària, professors d'ensenyança secundària, professors tècnics de formació professional i funcionaris docents que impartixen ensenyances de règim especial en llocs de treball existents en els centres docents públics, no universitaris, i per a catedràtics i professors d'ensenyança secundària en centres públics de formació de persones adultes dependents de la Conselleria d'Educació, Formació i Ocupació durant el curs escolar 2012-2013.
Segona. Participants
2.1. Poden participar de forma voluntària en este procediment d'adjudicació de llocs, en règim de comissió de servicis, els funcionaris de carrera dels cossos de catedràtics d'ensenyança secundària, de professors d'ensenyança secundària, de professors tècnics de formació professional, així com els funcionaris docents que impartixen les ensenyances de règim especial en els quals concórreguen les causes establides en la base tercera, i que es troben en algun dels supòsits següents:
a) Els funcionaris de carrera dependents de la Generalitat que es troben en situació de servici actiu i que ocupen llocs de treball amb caràcter definitiu o els tinguen adjudicats amb efectes d'1 de setembre de 2012.
b) Els funcionaris de carrera en situació de servici actiu que depenguen d'altres administracions educatives que ocupen llocs de treball amb caràcter definitiu o els tinguen adjudicats amb efectes d'1 de setembre de 2012. El personal que en el període de presentació de sol·licituds no puga acreditar que ocupa lloc de treball amb caràcter definitiu, només podrà participar si se li adjudica la destinació amb efectes d'1 de setembre de 2012, en virtut del procediment de provisió de llocs convocat per la seua administració educativa d'origen, la qual cosa haurà d'acreditar davant de la Subdirecció General de Personal Docent, abans de l'1 de juliol de 2012, per mitjà de certificació emesa per l'òrgan competent de la seua administració, en la qual s'assenyale que el funcionari té la destinació definitiva i la seua data efectiva.
2.2. Els participants en esta convocatòria podran sol·licitar les places corresponents a les especialitats de què siguen titulars per als centres que figuren en l'annex de la present resolució.
2.3. Per a sol·licitar llocs en centres de formació de persones adultes els funcionaris hauran de pertànyer al cos de professors d'ensenyança secundària i haver adquirit l'especialitat corresponent per a poder impartir els camps de coneixement o àmbits d'experiència en què s'organitzen les ensenyances corresponents al segon nivell del cicle II de formació de persones adultes, segons l'atribució d'especialitats del cos de professors d'ensenyança secundària que s'establix en l'annex II del Decret 220/1999, de 23 de novembre, del Govern Valencià, pel qual es regulen els programes formatius que figuren en la Llei 1/1995, de 20 de gener, de la Generalitat Valenciana, de Formació de les Persones Adultes, i s'establix el currículum dels programes d'alfabetització i programes per a adquirir i actualitzar la formació bàsica de les persones adultes fins a l'obtenció del títol de graduat en educació secundària, en la Comunitat Valenciana, així com estar en possessió de les titulacions establides en l'Orde de 14 de juny de 2000, de la Conselleria de Cultura i Educació (DOGV núm. 3781, de 28 de juny de 2000). En la instància els participants hauran d'incloure, en el codi corresponent a l'especialitat de participació, el camp de coneixement o àmbit d'experiència pel qual participen.
Tercera. Motius de la sol·licitud i la seua acreditació
Per a l'obtenció de la destinació en comissió de servicis, es valorarà per part de la Subdirecció General de Personal Docent la concurrència de les següents circumstàncies especials:
1. Violència de gènere, que s'acreditarà amb l'orde de protecció a favor de la víctima i, de manera excepcional, mentres es dicte la necessària orde de protecció, amb l'informe del Ministeri Fiscal que indique l'existència d'indicis que l'empleada pública és víctima de violència de gènere.
2. Informe mèdic d'aptitud laboral per al lloc de treball, expedit pel Servici de Prevenció de Riscos Laborals del Sector Docent, en el qual es prescriga el canvi a un altre lloc docent, per l'existència de risc laboral causat per les condicions del treball docent que establix la Llei 31/1995, de Prevenció de Riscos Laborals. Este informe l'incorporarà l'Administració, d'ofici, a l'expedient.
3. Malaltia del funcionari sol·licitant que no exigisca la declaració d'incapacitat permanent quan, d'acord amb el criteri de la unitat mèdica de la direcció territorial d'Educació corresponent, la comissió de servicis puga suposar millora i/o reduir la probabilitat de llicència per malaltia. Per a l'examen per part de la unitat mèdica, el sol·licitant haurà d'aportar els corresponents informes mèdics actualitzats en què es facen constar els antecedents de l'interessat, el diagnòstic en el moment de sol·licitar la comissió de servicis i les analítiques i proves específiques en què es justifica el diagnòstic.
4. Conciliació de la vida familiar i laboral. Es consideraran especialment aquells supòsits en què circumstàncies de malaltia greu del cònjuge o parella de fet o de fills aconsellen l'aproximació del funcionari al seu domicili familiar acreditat o a centre sanitari on reba assistència el familiar. Haurà de presentar, adjunts, els oportuns informes mèdics actualitzats que justifiquen la malaltia al·legada, grau de discapacitat, si és el cas, i document que acredite el parentiu i la resta de circumstàncies que asseguren que el sol·licitant, de facto, és el cuidador principal del familiar dependent. Si és el cas haurà d'aportar-se el certificat de dependència expedit per la Conselleria de Benestar Social.
5. Per raons d'exercici d'un càrrec electiu en les corporacions locals. El personal docent funcionari de carrera que tinga la condició de membre electe de les corporacions locals i no tinga dedicació exclusiva podrà sol·licitar la comissió de servicis a centres del municipi a l'entitat local de la qual pertanga o a algun dels municipis pròxims. Haurà presentar, adjunt, un certificat expedit per la Secretaria de la corresponent corporació local on es faça constar l'esmentada circumstància.
6. Per a participar en un programa experimental subjecte a un contracte-programa. Esta comissió de servicis requerirà, a més de la sol·licitud de l'interessat, la petició raonada del director del centre amb vinculació al contracte-programa, així com l'autorització per la Direcció General d'Educació i Qualitat Educativa del contracte-programa.
La concessió de la comissió de servicis sol·licitada, que és una facultat potestativa de l'Administració, estarà supeditada a l'existència de vacants determinades o a la necessitat específica, d'acord amb la planificació educativa, a trobar-se habilitat o posseir l'especialitat corresponent, a la valoració de les circumstàncies al·legades i acreditades com cal i a l'existència d'altres sol·licitants amb més dret, per tractar-se d'un procediment extraordinari de concurrència competitiva.
En les actuacions i els procediments relacionats amb esta convocatòria es protegirà la intimitat de les persones, en especial les seues dades personals, les dels seus dels seus familiars i les de qualsevol persona que estiga davall seu en guarda i custòdia.
Quarta. Model, lloc de presentació i forma de participació
4.1. Els funcionaris de carrera al servici de la Generalitat de la Comunitat Valenciana i els funcionaris de carrera al servici d'altres administracions, que complisquen els requisits establits en esta convocatòria, i vulguen participar, hauran d'emplenar i presentar, en el termini assenyalat en la base quinta punt 1, la sol·licitud, segons el model que es facilitarà als interessats i que podran obtindre a la pàgina web de la Conselleria d'Educació, Formació i Ocupació. La sol·licitud s'acompanyarà amb la documentació acreditativa de les causes al·legades.
4.2. Els funcionaris de carrera en situació de servici actiu dependents d'altres administracions educatives que complisquen els requisits de la convocatòria (ocupen un lloc de treball amb caràcter definitiu o el tinguen adjudicat amb efectes d'1 de setembre de 2012), prèviament a la presentació de la sol·licitud assenyalada en el punt anterior, hauran d'anunciar la seua participació en el procediment per mitjà d'una instància específica, que podran obtindre en la pàgina web de la Conselleria d'Educació, Formació i Ocupació i que una vegada omplida es presentarà, en el termini assenyalat en la base quinta punt dos, preferentment en els registres de la Conselleria d'Educació, Formació i Ocupació i les seues direccions territorials, sense perjuí del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
L'anunci s'haurà d'acompanyar amb una certificació expedida per l'òrgan competent de l'administració de què depén el centre en què tinguen el seu destí, amb indicació expressa de les dades següents:
- Nom, cognoms i DNI.
- Cos en què es trobe en situació d'actiu.
- L'especialitat o les especialitats de les quals és titular i té reconegudes.
- Situació administrativa actual
- Destinació definitiva o, si no n'hi ha, la documentació acreditativa de la seua participació en procediment de provisió pendent de resolució, la qual participació queda condicionada a l'obtenció de destinació definitiva amb efectes d'1 de setembre de 2012, que haurà d'acreditar-se abans de l'1 de juliol de 2012 davant de la Subdirecció General de Personal Docent.
Els esmentats funcionaris hauran d'assenyalar en la seua instància, necessàriament, la comunitat autònoma de què depenen.
4.2.1. Posteriorment, una còpia registrada de l'anunci de participació i el certificat exigit en la base quarta, punt 2, hauran de ser remesos a la Conselleria d'Educació, Formació i Ocupació, Subdirecció General de Personal Docent, del 14 al 17 de maig de 2012, ambdós inclosos (termini indicat en la base quinta, punt 2) per correu electrònic, i produirà efectes sempre que hi haja constància de la transmissió i recepció, de les seues dates i del contingut íntegre de les comunicacions i s'identifique fidedignament al remitent i al destinatari. L'adreça de correu electrònic és . No s'admetrà cap anunci ni documentació remesa per fax.
4.3. Si el sol·licitant no compleix els requisits establits, no presenta la documentació exigida o no ompli adequadament els tràmits tal com s'establixen en la present base, serà exclòs del procediment.
Quinta. Terminis de presentació de sol·licituds i documentació
5.1. Els funcionaris de carrera al servici de la Generalitat de la Comunitat Valenciana i els funcionaris de carrera al servici d'altres administracions hauran de presentar les sol·licituds de participació en este procediment, juntament amb la documentació exigida en la base tercera, en el termini comprés del 21 al 25 de maig ambdós inclosos. Durant este termini podrà desistir-se de la sol·licitud presentada.
Conclòs el termini de presentació de sol·licituds, no serà tinguda en compte cap sol·licitud ni cap modificació ni cap tipus de documentació referida a les causes al·legades.
5.2. El termini de presentació de l'anunci de participació en el procediment de provisió de llocs de treball per mitjà de comissió de servicis per als funcionaris de carrera en situació de servici actiu dependents d'altres administracions educatives serà del 14 al 17 de maig de 2012, ambdós inclosos.
5.3. Durant el mes de juny de 2012 s'obrirà un termini de 5 dies naturals, del 4 al 8 de juny, perquè aquells participants que hagen presentat en termini la seua sol·licitud de participació puguen sol·licitar per via telemàtica les peticions concretes a centre o localitat a través de la pàgina web de la Conselleria d'Educació, Formació i Ocupació .
Sexta. Sol·licitud telemàtica
6.1. A fi de facilitar al participant l'emplenament telemàtic de les peticions, els participants disposaran, dins de l'horari d'atenció al públic, dels recursos materials i humans necessaris en els Centres de Formació, Innovació i Recursos Educatius (CEFIRE).
6.2. Als efectes d'obtenció d'un lloc, els participants consignaran els codis de centres o localitats i tipus de places que sol·liciten per orde de preferència i que figuren en els annexos de la present resolució.
El nombre de peticions que cada participant podrà fer no podrà excedir de 300.
Les peticions poden fer-se a un centre concret o localitat, i ambdós modalitats són compatibles. En este últim cas s'adjudicarà el primer centre de la localitat amb lloc susceptible de ser cobert en comissió de servicis durant el curs 2012-2013 en el mateix orde en què apareixen en l'annex. Si es demana més d'un lloc-especialitat d'un mateix centre o localitat és necessari repetir el centre o localitat tantes vegades com llocs sol·licitats.
No obstant això, a fi de simplificar i facilitar als participants la realització de les seues peticions, els interessats que desitgen sol·licitar tots els centres corresponents a una localitat podran, en compte de realitzar la petició consignant els codis de tots i cada un dels centres per orde de preferència, anotar únicament els codis corresponents a la localitat i lloc-especialitat En este cas es considerarà que sol·liciten tots els centres de la localitat que es tracte en el mateix orde de preferència amb què apareixen publicats en l'annex corresponent de la convocatòria i sempre referits als centres que apareixen en eixe annex.
Si respecte a tots els centres d'una localitat vol sol·licitar-se algun o alguns d'estos prioritàriament, estos centres podran consignar-se com a peticions individualitzades per orde de preferència i a continuació consignar el codi corresponent a la localitat i lloc-especialitat, i es consideraran incorporats a les seues peticions la resta de centres en el mateix orde en què apareixen publicats en l'annex corresponent de la convocatòria.
Si els llocs que se sol·liciten tenen caràcter d'itinerant haurà de fer-se constar esta circumstància en la casella corresponent.
6.3. En el cas que es presentara en el termini i amb la forma escaients més d'una sol·licitud telemàtica de peticions, només es tindrà en compte l'última presentada.
6.4. Amb la finalitat que els participants en estes convocatòries puguen realitzar les seues peticions, s'acompanya la present resolució amb un annex, amb relació de localitats i centres compresos en l'àmbit de gestió de la Conselleria d'Educació, Formació i Ocupació.
Sèptima. Documentació acreditativa de les causes al·legades
7.1. Els sol·licitants hauran de presentar la documentació acreditativa de les causes al·legades en el mateix termini assenyalat en la base quinta, punt 1, en sobre tancat on indicarà les seues dades personals i el cos docent a què pertany.
7.2. De conformitat amb el que disposa la base segona, apartat 2.1b), el personal dependent d'altres administracions educatives que no haja acreditat la possessió de destinació definitiva en el termini establit per a l'anunci de la seua sol·licitud, per estar pendent de la resolució d'un procediment de provisió convocat per la seua administració d'origen, haurà d'acreditar abans de l'1 de juliol de 2012 davant de la Subdirecció General de Personal Docent que ha obtingut destinació definitiva. Si no s'acredita este requisit abans de l'1 de juliol de 2012 la sol·licitud serà exclosa del procediment. Per a acreditar este requisit l'interessat haurà de presentar el certificat corresponent expedit per la seua administració.
7.3. La sol·licitud, juntament amb el sobre tancat que continga la documentació justificativa de les causes al·legades i la resta de documentació requerida en la present convocatòria, es dirigirà a la Direcció Territorial d'Educació, Formació i Treball de la província en què preste servicis el docent o en qualsevol de les direccions territorials de l'administració educativa valenciana en el cas de funcionaris de carrera dependents d'altres administracions educatives, i es presentarà preferentment en els registres generals de les esmentades direccions territorials,
Direcció Territorial d'Educació, Formació i Treball d'Alacant
C/ Carratalá, 47
3007 Alacant
Direcció Territorial d'Educació, Formació i Treball de Castelló
Avinguda del Mar, 23
12685 Castelló de la Plana
Direcció Territorial d'Educació, Formació i Treball de València
C/ Gregori Gea, 14
46517 València
sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Octava. Inalterabilitat de la sol·licitud i irrenunciabilitat
8.1. Finalitzat el termini de presentació de sol·licituds telemàtiques, per cap concepte s'alterarà la petició, ni encara que es tracte de l'orde de prelació dels centres sol·licitats.
8.2. Qualsevol dada omesa o consignada erròniament per l'interessat no podrà ser invocada per este a l'efecte de futures reclamacions, ni considerar per tal motiu lesionats els seus interessos i drets.
8.3. Una vegada transcorregut el termini de sol·licitud telemàtica prevista en la base quinta, punt 3, no serà possible desistir de les sol·licituds efectuades.
8.4. Els destins adjudicats seran irrenunciables i, en tot cas, s'exerciran durant el curs acadèmic 2012-2013.
Novena. Data de compliment de les condicions exigides
Totes les condicions i els requisits que s'exigixen en esta convocatòria han de tindre's complits o reconeguts en la data de terminació del termini de presentació de sol·licituds, establit en la base quinta, punt 1, excepte la tinença de destí definitiu per a la qual la data de referència és l'1 de setembre de 2012.
Deu. Anul·lació
Podrà ser anul·lada la comissió de servicis i en conseqüència el nomenament efectuat, quan no s'ajuste a les bases de la convocatòria.
Onze. Llistes d'adjudicació de destinacions
11.1. La Subsecretaria de la Conselleria d'Educació, Formació i Ocupació, publicarà la llista provisional d'adjudicació de destinacions en comissió de servicis en els taulers d'anuncis dels servicis centrals i direccions territorials de la Conselleria d'Educació, Formació i Ocupació, així com en la pàgina web de la Conselleria d'Educació, Formació i Ocupació, .
11.2. Els sol·licitants disposaran d'un termini de dos dies hàbils comptats a partir de l'endemà de la publicació de l'esmentada llista per a presentar reclamacions telemàtiques a través de la pàgina web de la Conselleria d'Educació, Formació i Ocupació (via de reclamació al llistat provisional d'adjudicacions en este procediment de provisió), sense que puguen presentar-se documents addicionals a què van acompanyar la seua sol·licitud.
11.3. Transcorregut l'esmentat termini i una vegada examinades les reclamacions presentades, es publicarà la resolució definitiva d'adjudicació de destinacions en comissió de servicis en els taulers d'anuncis dels servicis centrals i direccions territorials de la Conselleria d'Educació, Formació i Ocupació, així com en la pàgina web de la Conselleria d'Educació, Formació i Ocupació, .
Dotze. Requisits dels llocs
Només s'adjudicaran comissions de servicis per a llocs previstos en les plantilles orgàniques i que estiguen consignats pressupostàriament en el moment de la resolució de la present convocatòria.
Tretze. Autorització de comissió de servicis per l'Administració d'origen per a funcionaris d'altres administracions educatives
La concessió de comissió de servicis als funcionaris de carrera docents d'altres Administracions educatives estarà condicionada a la amb l'autorització prèvia de la seua Administració d'origen.
Catorze. Comissions de servicis per necessitats educatives
Sense perjuí del que preveu esta convocatòria, l'Administració educativa podrà adjudicar llocs en comissió de servicis per necessitats educatives, d'acord amb l'Orde de 18 de març de 1985, de la Conselleria de Cultura, Educació i Ciència (DOCV núm. 242, d'11.04.1985).
D'acord amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 8, 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, el present acte, que posa fi a la via administrativa, podrà ser recorregut potestativament en reposició o bé cabrà plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de la Subsecretaria d'esta Conselleria en el termini d'un mes, a comptar de l'endemà de la seua publicació.
b) El recurs contenciós administratiu s'ha de plantejar davant del Jutjat Contenciós Administratiu de València en el termini de dos mesos des de l'endemà de la publicació.
València, 17 d'abril de 2012.- La subsecretària: Virginia Jiménez Martínez.